Document ID: 31990R0396

*****
ΚΑΝΟΝΙΣΜΟΣ (ΕΟΚ) αριθ. 396/90 ΤΗΣ ΕΠΙΤΡΟΠΗΣ
της 15ης Φεβρουαρίου 1990
περί παρέκκλισης, για την περίοδο εμπορίας 1990/91, από τον κανονισμό (ΕΟΚ) αριθ. 1599/84 περί λεπτομερειών εφαρμογής του καθεστώτος ενισχύσεως στην παραγωγή για τα μεταποιημένα προϊόντα με βάση τα οπωροκηπευτικά σε ότι αφορά την ημερομηνία συνάψεως των συμβάσεων παραδόσεως και περί τροποποίησης του εν λόγω κανονισμού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 1125/89 (2), και ιδίως το άρθρο 3 παράγραφος 4,
Εκτιμώντας:
ότι το άρθρο 4α του κανονισμού (ΕΟΚ) αριθ. 1599/84 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2321/88 (4), έχει προβλέψει, όσον αφορά τις τομάτες, μια προκαθοριστική σύμβαση μεταξύ παραγωγού και μεταποιητού, που πρέπει να συναφθεί το αργότερο στις 16 Φεβρουαρίου· ότι, λαμβάνοντας υπόψη τις συγκεκριμένες κλιματολογικές συνθήκες που παρουσιάσθηκαν σε ορισμένες περιοχές παραγωγής της Κοινότητας, πρέπει, για την εμπορική περίοδο 1990/91, να αναβληθούν για ένα μήνα οι ημερομηνίες συνάψεως των προκαθοριστικών συμβάσεων παραγωγών και μεταποιητών, όπως επίσης και της ανακοινώσεώς τους στους αρμόδιους εθνικούς οργανισμούς· ότι πρέπει, επίσης, να καταργηθεί στον κανονισμό (ΕΟΚ) αριθ. 1599/84 μια κατ' εξαίρεση διάταξη για την εμπορική περίοδο 1988/89, που κατέστη περιττή·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατ' εξαίρεση του άρθρου 4α παράγραφοι 1 και 2 του κανονισμού (ΕΟΚ) αριθ. 1599/84 και για την εμπορική περίοδο 1990/91, η ημερομηνία συνάψεως των προκαθοριστικών συμβάσεων καθορίζεται για τις 16 Μαρτίου 1990 και η ημερομηνία ανακοινώσεως στους αρμόδιους οργανισμούς του αντιγράφου των προκαθοριστικών συμβάσεων καθορίζεται για τις 26 Μαρτίου 1990.
Άρθρο 2
Η παράγραφος 3 του άρθρου 2 και η παράγραφος 5 του άρθρου 4β του κανονισμού (ΕΟΚ) αριθ. 1599/84 καταργούνται.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Φεβρουαρίου 1990.

Labels: 17
19